N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky** **k protirómskemu rasizmu**

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
| Peter POLLÁK v.r.Július JAKAB v.r.Gábor GRENDEL v.r.Michal ŠIPOŠ v.r.Lukáš BUŽO v.r.Marek KRAJČÍ v.r.Igor MATOVIČ v.r.Roman MIKULEC v.r.Rastislav KRÁTKY v.r.Jozef PROČKO v.r.Veronika REMIŠOVÁ v.r.Anežka ŠKOPOVÁ v.r. |  | 1. Návrh uznesenia Národnej rady Slovenskej republiky
2. Odôvodnenie

  |

Bratislava január 2025

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2025,

**k protirómskemu rasizmu**

Národná rada Slovenskej republiky

**žiada vládu Slovenskej republiky,**

aby na základe uznesenia Národnej rady Slovenskej republiky k pracovnej definícii protirómskeho rasizmu vypracovanej Medzinárodnou alianciou pre pripomínanie holokaustu (IHRA) a prijatej jej členskými štátmi (vrátane Slovenskej republiky) dňa 8. októbra 2020, schváleného Národnou radou Slovenskej republiky dňa 27.9.2022, zabezpečila vykonanie bodu D. schváleného uznesenia:

* vykonala analýzu právneho poriadku Slovenskej republiky a v prípade potreby pripravila legislatívne návrhy príslušných právnych predpisov tak, aby v činnosti a pri rozhodovaní orgánov verejnej moci Slovenskej republiky bola rešpektovaná uvedená definícia,
* aktívne prispievala k zaisteniu bezpečnosti svojich rómskych občanov prostredníctvom dôkladnej a štruktúrovanej konzultácie a dialógu s organizáciami občianskej spoločnosti a príslušnými verejnými inštitúciami bojujúcimi proti všetkým formám diskriminácie,
* sa podieľala na úsilí Národnej rady Slovenskej republiky pri kultivovaní diskusie vo verejnom priestore, ktoré za každých okolností bude odsudzovať protirómske a nenávistné vyjadrenia i prejavy a bude prinášať racionálne protiargumenty.

**DÔVODOVÁ SPRÁVA**

Dňa 27. septembra 2022 bolo 93 hlasmi poslancov Národnej rady Slovenskej republiky schválené uznesenie Národnej rady Slovenskej republiky k pracovnej definícii protirómskeho rasizmu vypracovanej Medzinárodnou alianciou pre pripomínanie holokaustu (IHRA) a prijatej jej členskými štátmi (vrátane Slovenskej republiky) dňa 8. októbra 2020 (tlač 1130).

Predmetom prijatého uznesenia je okrem iného aj odporúčanie vláde Slovenskej republiky, aby vykonala analýzu právneho poriadku a pripravila legislatívne návrhy, ktoré zabezpečia súlad príslušných zákonov s novou definíciou protirómskeho rasizmu. Zároveň vláde odporúča aktívne prispievať k zaisteniu bezpečnosti rómskych občanov a podieľať sa na kultivovaní verejnej diskusie tak, aby za každých okolností odsudzovala protirómske a nenávistné vyjadrenia či prejavy.

V súčasnej dobe ale môžeme sledovať nárast nenávistných vyjadrení a prejavov voči Rómom, či už vo verejnom alebo v digitálnom priestore. Protirómsky naratív zneužívajú vo svojej komunikácii či kampaniach aj niektorí politici, čo môže viesť k hlbšej marginalizácii rómskych komunít, k prehlbovaniu sociálnej nerovnosti a k posilňovaniu nenávisti, napätia a polarizácie v spoločnosti.

Napriek tomu, v právnom poriadku Slovenskej republiky, najmä v oblasti trestného práva a pracovného práva, nedošlo k zmenám, ktoré by zabezpečili rešpektovanie uvedenej definície protirómskeho rasizmu. Zároveň nevidíme snahu vlády prispievať k zaisteniu bezpečnosti rómskych občanov či podieľať sa na kultivovaní verejnej diskusie v tejto oblasti.

Z tohto dôvodu Národná rada Slovenskej republiky žiada vládu Slovenskej republiky, aby zabezpečila vykonanie bodu D. uznesenia k pracovnej definícii protirómskeho rasizmu, ktoré bolo v Národnej rade Slovenskej republiky schválené 27. septembra 2022.